I.O.I

I.O.I (; juga dikenali sebagai IOI atau Ideal of Idol) ialah sebuah kumpulan wanita Korea Selatan dibentuk oleh CJ E&M melalui program realiti pada tahun 2016, Produce 101 yang disiarkan menerusi saluran televisyen Mnet. Kumpulan ini terdiri daripada sebelas orang ahli yang dipilih daripada 101 pelatih dari pelbagai syarikat hiburan: Lim Na-young, Kim Chung-ha, Kim Se-jeong, Jung Chae-yeon, Zhou Jieqiong, Kim So-hye, Yoo Yeon-jung, Choi Yoo-jung, Kang Mi-na, Kim Do-yeon dan Jeon So-mi. Mereka membuat kemunculan pertama pada 4 Mei 2016 menerusi album mini pertama mereka Chrysalis dan dipromosikan secara aktif secara keseluruhan dan sebagai sub-unit selama kurang dari setahun.

Konsert kumpulan bertajuk Time Slip – I.O.I, yang diadakan pada 20 hingga 22 Januari 2017, menandakan aktiviti kumpulan terakhir mereka di atas pentas. Mereka secara rasmi dibubarkan pada akhir Januari 2017 dan kembali ke agensi masing-masing.

Sejarah

Pra-debut: Produce 101 dan "Crush"

Pada bulan November 2015, Mnet mengumumkan rancangan realiti baru mereka yang akan mengumpulkan 101 pelatih dari 46 syarikat hiburan untuk membentuk kumpulan wanita dengan sebelas orang ahli dipilih oleh penonton. Rancangan ini  ditayangkan pada 21 Januari 2016 dan berakhir pada 1 April 2016.

Sebelum Produce 101, beberapa ahli I.O.I sudah dikenali selepas muncul dalam rancangan televisyen yang lain: Kim Se-jeong merupakan peserta K-pop Star 2 pada tahun 2012, Jeon So-mi merupakan ahli program realiti tahun 2015, Sixteen dan Choi Yoo-jung muncul di dalam drama web, To Be Continued.. Pada bulan September 2015, Jung Chae-yeon membuat kemunculan pertama sebagai ahli DIA tetapi menarik diri buat sementara waktu daripada kumpulan untuk menyertai Produce 101. Beliau juga membuat penampilan kameo di dalam drama web tahun 2015, Sweet Temptation.

Kumpulan ini pada mulanya dirancangkan untuk membuat kemunculan pertama pada 1 April 2016 menerusi lagu "Crush" yang dipersembahkan oleh mereka sebagai sebahagian daripada episod terakhir program ini tetapi YMC Entertainment dan Mnet memutuskan untuk menangguhkan rancangan tersebut untuk membuat persediaan konsep dan membuat latihan untuk lagu baru sebagai lagu pertama I.O.I.

Pada 3 April 2016, seorang wakil memberi butiran rancangan untuk kemunculan pertama kumpulan ini. Daripada mengeluarkan sebuah lagu single seperti yang dirancangkan, I.O.I akan mengeluarkan sebuah album mini bersama pelbagai lagu. Kumpulan ini juga dilaporkan akan mendapat program realiti mereka sendiri dalam saluran Mnet. Pada hari yang sama, ahli kumpulan ini menyambut peminat mereka buat kali pertama sebagai I.O.I melalui aplikasi Naver V yang dibuka pada hari sebelumnya.

Debut dengab Chrysalis

I.O.I secara rasminya membuat kemunculan pertama pada 4 Mei 2016 menerusi perilisan album mini pertama mereka Chrysalis disertai dengan video muzik untuk lagu "Dream Girls". Lagu ini ditulis oleh penyanyi-penulis lagu, Eru (yang menggunakan nama pena Famousbro) dan komposer, Paul. Lirik rap ditulis oleh ahli kumpulan, Lim Na-young dan Choi Yoo-jung. Pada 5 Mei, kumpulan ini mengadakan debut pentas pertama mereka dalam Mnet M Countdown dimana mereka mempersembahkan lagu utama dan "Knock Knock Knock". Pada hari yang sama, kumpulan ini mengadakan showcase debut dan perjumpaan peminat di Jangchung Gymnasium di Seoul.

"Whatta Man" dan "Hand in Hand"

Pada 10 Jun 2016, YMC Entertainment mengumumkan Lim Na-young, Kim Chung-ha, Zhou Jieqiong, Kim So-hye, Choi Yoo-jung, Kim Do-yeon dan Jeon So-mi sebagai ahli sub-unit I.O.I. Mereka dijadualkan untuk mempromosi album kedua kumpulan itu pada musim panas tahun 2016. Pada 11 Mei, Jung Chae-yeon dari MBK Entertainment menyertai DIA untuk kemunculan kembali kumpulan itu pada bulan Jun. Pada 27 Mei, I.O.I telah didedahkan akan mula mempromosi sebagai sub-unit serta kemunculan solo pertama ahli-ahli semasa musim panas tahun 2016. Jung Chae-yeon kembali semula dengan kumpulan MBK Entertainment DIA untuk comeback, Kim Se-jeong dan Kang Mi-na sedang bersiap untuk debut mereka sebagai ahli kumpulan wanita Jellyfish Entertainment Gugudan pada masa itu dan Yoo Yeon-jung ditambahkan ke dalam kumpulan wanita Starship Entertainment WJSN untuk comeback kedua mereka.

Pada 9 Ogos 2016, sub-unit I.O.I mengeluarkan single bertajuk "Whatta Man (Good Man)". Lagu ini diilhamkan oleh Linda Lyndell "What a Man" dan dihasilkan oleh Ryan S. Jhun yang juga menyusun lagu IOI "Crush". Koreografi untuk "Whatta Man" disusun oleh ahli kumpulan Chungha.

Pada 15 Ogos 2016, I.O.I mengeluarkan single digital "Hand in Hand", sebuah buatan semula lagu tema Sukan Olimpik Seoul 1988 yang pada asalnya dinyanyikan oleh kumpulan Koreana.

Miss Me?

Pada 17 Oktober 2016, I.O.I mengeluarkan album mini kedua drama mereka yang bertajuk Miss Me?. Tajuk lagu, "Very Very", ditulis, digubah dan disusun oleh Park Jin-young, pengasas agensi Jeon So-mi JYP Entertainment. Dengan irama 206 bpm, lagu optimis dan bertenaga adalah lagu terpantas yang pernah dibuat oleh Park Jin-young. Rancangan comeback istimewa kumpulan yang bertajuk Miss You Very Very Very Much Show ditayangkan secara langsung melalui Mnet pada 16 Oktober 2016, diikuti dengan perilisan Miss Me? dan video muzik tajuk lagunya pada tengah malam.

I.O.I memenangi trofi program muzik pertama mereka sebagai kumpulan penuh menerusi lagu "Very Very Very" pada 26 Oktober dalam Show Champion.

Aktiviti dan konsert terakhir dan dibubarkan

Pada 5 November 2016, YMC Entertainment mengesahkan bahawa I.O.I akan dibubarkan pada 31 Januari 2017. Kumpulan ini akan terus mempromosi sehingga kontrak mereka berakhir; termasuk tetamu undangan di dalam rancangan aneka ragam seperti Immortal Songs: Singing the Legend, Yang and Nam Show dan Knowing Bros. Dari 20 hingga 22 Januari 2017, I.O.I mengadakan konsert terakhir mereka yang bertajuk Time Slip – I.O.I. Konsert tiga hari itu diadakan di Gimnasium Jangchung, di mana tempat kumpulan ini pernah mengadakan showcase debut mereka.

Pada 10 Januari 2017, I.O.I telah didedahkan bahawa mereka menerima lagu-lagu daripada pelbagai penerbit dan penulis lagu sebagai kemungkinan lagu terakhir termasuk dari Jinyoung (B1A4). Pada 17 Januari, YMC Entertainment mengumumkan lagu terakhir kumpulan ini sebelum pembubaran rasmi bertajuk "Downpour", yang ditulis dan dihasilkan bersama oleh Woozi dari Seventeen. Balada itu dipilih secara peribadi dan direkodkan oleh semua sebelas orang ahli kumpulan. Single digital dan video muziknya dikeluarkan pada hari berikutnya pada tengah malam.

Aktiviti terakhir I.O.I sebagai sebuah kumpulan adalah pada 25 Januari 2017. Kumpulan ini juga merakam sebuah iklan televisyen untuk jenama Elite bersama kumpulan lelaki Pentagon. Kumpulan ini secara rasminya dibubarkan pada 29 Januari dengan penampilan rancangan televisyen terakhir mereka adalah di dalam rancangan MBC, Section TV dan kafe peminat mereka ditutup pada 31 Januari. Pada 31 Januari, lagu "Downpour" memenangi program muzik Inkigayo tetapi tiada siaran langsung oleh kerana Tahun Baru Korea.

Reunion yang dirancang 
Pada 1 Julai 2019, Studio Blu mengesahkan bahawa kumpulan ini akan kembali pada bulan Oktober 2019 dengan sembilan ahli, tidak termasuk Yoo Yeon-jung dan Jeon So-mi. Pada 6 September, comeback yang dirancang telah ditangguhkan hingga bulan Disember. Pada 29 Oktober, comeback dibatalkan kerana konflik penjadualan antara para ahli dan penyiasatan manipulasi undi Mnet yang sedang berlangsung. Pada 4 Mei 2021, kumpulan ini telah mengadakan siaran langsung reunion untuk ulang tahun ke-5 debut kumpulan, Mina dan Jieqiong tidak dapat datang. Tetapi Jieqiong berjaya menyertai siaran langsung melalui panggilan video.

Selepas pembubaran 
Beberapa ahli I.O.I meneruskan aktiviti untuk agensi masing-masing:

 Jung Chae-yeon kembali sebagai ahli DIA untuk album mini pertama Happy Ending mereka pada 14 Jun 2016.
 Kim Se-jeong dan Kang Mi-na memulakan debut mereka sebagai ahli Gugudan dan mengeluarkan album mini pertama mereka. Act. 1 The Little Mermaid pada 28 Jun 2016. Kumpulan ini secara rasmi dibubarkan pada 31 Disember 2020
 Yoo Yeon-jung diumumkan sebagai ahli terbaru kumpulan gadis Korea-Cina Cosmic Girls dan mengeluarkan album mini kedua Mereka and The Secret pada 17 Ogos 2016.
 Zhou Jieqiong dan Lim Na-young memulakan debut mereka sebagai sebahagian daripada kumpulan wanita Pristin dan mengeluarkan album mini pertama mereka Hi! Pristin pada 21 Mac 2017. Pristin secara rasmi dibubarkan pada 24 Mei 2019. Zhou Jieqiong tinggal bersama Pledis Entertainment, sementara Lim Na-young meninggalkan label.
 Zhou Jieqiong membuat debut solo di China dengan single digital "Why" pada 6 September 2018.
 Jeon So-mi menandatangani kontrak eksklusif dengan JYP Entertainment pada Januari 2017 untuk aktiviti solo. Dia meninggalkan JYP pada bulan Ogos 2018, dan menandatangani kontrak dengan The Black Label pada bulan September 2018. Dia debut sebagai penyanyi solo pada 13 Jun 2019 dengan single "Birthday".
 Kim Chung-ha muncul di runut bunyi untuk Strong Woman Do Bong-soon OST part 5 pada 17 Mac 2017 dan debut sebagai penyanyi solo dengan album mini pertama Hands on Me pada 7 Jun 2017 dengan single utama "Why Don't You Know" yang menampilkan Nucksal.
 Choi Yoo-jung dan Kim Do-yeon memulakan debut dengan kumpulan wanita Weki Meki dan mengeluarkan album mini pertama mereka Weme pada 8 Ogos 2017.
 Keluarga Kim So-hye memutuskan untuk membeli kontraknya dengan RedLine Entertainment, dan kemudian menubuhkan agensi baru, S&P (Shark & Penguin) Entertainment.

Ahli 
 Lim Na-young ()
 Kim Chung-ha ()
 Kim Se-jeong ()
 Jung Chae-yeon ()
 Zhou Jieqiong ()
 Kim So-hye ()
 Yoo Yeon-jung ()
 Choi Yoo-jung ()
 Kang Mi-na ()
 Kim Do-yeon ()
 Jeon So-mi ()

Diskografi

Album mini 
 Chrysalis (2016)
 Miss Me? (2016)

Konsert 
 Time Slip – I.O.I (2017)

Filemografi

Rancangan realiti 
 Produce 101 (2016)
 Standby I.O.I (2016)
 LAN Cable Friends I.O.I (2016)
 I Miss You Very Very Very Much Show (2016)

Anugerah dan pencalonan

Rujukan

Pautan luar

 Laman sesawang rasmi
 
 

Kumpulan wanita Korea Selatan
Kumpulan muzik K-pop
Produce 101
Kumpulan muzik ditubuhkan pada tahun 2016